Søren Gade (V), 2006-01-19:
Jeg har nogle supplerende informationer til udenrigsministerens fremlæggelse, og de går på, at man jo kunne få det indtryk, at regeringen ikke lytter til ønsker fra oppositionen eller ikke ser på situationen i Irak og bare – hvad skal vi sige? – hovedløst forlænger tilstedeværelsen i Irak uden at skele til bidragssammensætningen.
Til det vil jeg gerne sige, at vi både lytter, og at vi også ser på situationen i Irak.
Det er sådan, og det fremgår af beslutningsforslaget, at vi faktisk øger antallet af soldater, der er dedikeret til genopbygningsprocessen i Irak.
Med antallet af soldater i den såkaldte støtte- og samtænkningsenhed vil bataljonen i den sydlige del af Irak øges med ca. 35 soldater, således at den i alt vil omfatte omkring 45, altså knap 10 pct. af styrken i den sydlige del af Irak.
Nogle af disse soldater vil arbejde i dedikerede sikrings- og eskorteenheder, nogle vil være i transportenheder.
Muligheden for at bevæge sig sikkert omkring i området er af stor betydning for de enkelte projekters gennemførelse, og vi styrker herved mulighederne for dels at gennemføre bataljonens egne civilprojekter, dels ikke mindst også støtte projekter iværksat af Udenrigsministeriet.
Jeg vil gerne sige, at i bataljonens område er der til dags dato lavet mellem 500 og 600 større eller mindre projekter, alle med det formål at gøre livet en lille smule lettere for de irakere, der befinder sig i den sydlige del, altså i vores ansvarsområde.
Jeg ser denne styrkelse af enheden som et tydeligt tegn på, at vi reelt opprioriterer denne del af forsvarets indsats i Irak.
Opprioriteringen er endvidere afspejlet ved, at vi har revideret retningslinjerne for soldaternes civile indsats, således at betydelig flere projekter kan godkendes lokalt enten af den danske styrkechef eller af Udenrigsministeriets styringsenhed i Basra.
Hermed har vi jo gjort det endnu hurtigere og endnu nemmere at gennemføre genopbygningsprojekter i Irak.
Herudover er det også vigtigt, at vi får en stigende irakifisering af genopbygningsprocessen.
Irakerne skal tage et ansvar for genopbygningen af deres land, for det er den eneste måde, hvorpå vi kan sikre, at projekterne er levedygtige, også efter at vi har forladt Irak.
I det daglige genopbygningsarbejde søger vi derfor i størst muligt omfang at inddrage lokale irakiske entreprenører.
For Iraks udvikling er det langt bedre, at det er en irakisk ingeniør, der forestår et genopbygningsprojekt, end at det er danske soldater.
Uddannelsen af de irakiske sikkerhedsstyrker er et fokusområde for det danske militære bidrag til Irak.
Indsatsen i forbindelse med uddannelse af de irakiske sikkerhedsstyrker er løbende blevet styrket siden vedtagelsen af beslutningsforslag nr. B 89 den 31. maj 2005.
Ni personer blev i juli 2005 udsendt til den britiske division i det sydlige Irak.
De indgår i et fælles britisk og dansk uddannelsesteam, der forestår uddannelse af de højere stabe ved den irakiske hær i den sydlige del af Irak.
Den danske bataljon forestår endvidere fortsat uddannelse og vejledning af den irakiske bataljon, der opererer i det danske ansvarsområde.
Denne tredje bataljon planlægges uddannet af briterne med støtte fra den danske bataljon.
Det danske bidrag til NATO's træningsmission i Irak blev i efteråret 2005 styrket med yderligere 5 personer fra 16 til 21, hvilket er over 10 pct. af det samlede antal personer ved NATO's træningsmission.
Herudover støtter militærpolitiet ved den danske bataljon fortsat det danske politis indsats med at uddanne det irakiske politi, ligesom den danske bataljon i øvrigt bidrager med logistik og sikring.
Så der er altså også i det beslutningsforslag, vi behandler i dag, en øget ændring i fokusområderne og en ændring, som går i retning af en øget irakifisering, en øget fokus på genopbygningsdelen og samtidig en fastholdelse og en forøgelse af vores engagement med hensyn til at træne irakiske soldater og irakiske politifolk.
Nu har tallet 280.000 været nævnt flere gange i dag, men tallet er altså på den anden side af 300.000, og med den hastighed, hvormed man opbygger politi og en irakisk hær, vil man højst sandsynligt engang i 2007 nå et tal mellem 300.000 og 325.000.